রাজধানীতে স্বস্তির বৃষ্টি
চৈত্র মাসে শুরু হওয়া দাবদাহে অতিষ্ঠ জনজীবনে অবশেষে বৈশাখ মাসে রাজধানীতে আসলো স্বস্তির বৃষ্টি।

আজ মঙ্গলবার দুপুরের পর থেকে ঢাকার আকাশ অন্ধকার হতে থাকে। বেলা সাড়ে ৩টা দিকে ফোটা ফোটা বৃষ্টি পড়তে শুরু হয়। ধীরে ধীরে বাড়ে বৃষ্টি। এতে কিছুটা হলেও নগরবাসীর মধ্যে স্বস্তি এসেছে।

আবহাওয়া অধিদপ্তর জানিয়েছে, বর্তমানে পশ্চিমা লঘুচাপের বর্ধিতাংশ পশ্চিমবঙ্গ ও আশেপাশের এলাকায় অবস্থান করছে। দক্ষিণ বঙ্গোপসাগরে অবস্থান করছে মৌসুমের স্বাভাবিক লঘুচাপ।
আজ ভোর ৬টা থেকে আগামী ২৪ ঘণ্টার পূর্বাভাসে বলা হয়েছে, ঢাকা, ময়মনসিংহ, রংপুর ও সিলেট বিভাগের দু-এক জায়গায় অস্থায়ীভাবে দমকা বা ঝড়ো হাওয়াসহ বৃষ্টি কিংবা বজ্রসহ বৃষ্টি হতে পারে। সেই সঙ্গে কোথাও কোথাও বিক্ষিপ্তভাবে শিলাবৃষ্টির সম্ভাবনা রয়েছে। এছাড়া দেশের অন্যত্র অস্থায়ীভাবে আংশিক মেঘলা আকাশসহ আবহাওয়া প্রধানত শুষ্ক থাকতে পারে।

তাপপ্রবাহের বিষয়ে বলা হয়, রংপুর, রাজশাহী, ঢাকা, ময়মনসিংহ, খুলনা, বরিশাল, চট্টগ্রাম ও সিলেট বিভাগের ওপর দিয়ে মৃদু থেকে মাঝারি তাপ প্রবাহ বয়ে যাচ্ছে এবং তা অব্যাহত থাকতে পারে। সারা দেশে দিন ও রাতের তাপমাত্রা থাকতে পারে অপরিবর্তিত।

সোমবার ভোর ৬টা থেকে ২৪ ঘণ্টায় সর্বোচ্চ তাপমাত্রা ছিল পটুয়াখালীর খেপুপাড়ায় ৪০ দশমিক ২ ডিগ্রি সেলসিয়াস। এছাড়া ঢাকায় ৩৭ দশমিক ৮, রাজশাহীতে ৩৯ দশমিক ৪, রংপুরে ৩৬ দশমিক ৭, ময়মনসিংহে ৩৬ দশমিক ৮, সিলেটে ৩৪, চট্টগ্রামে ৩৬ দশমিক ৮, খুলনায় ৩৮ দশমিক ৬ এবং বরিশালে ৩৭ দশমিক ৬ ডিগ্রি সেলসিয়াস।

চৈত্র মাসে শুরু হওয়া দাবদাহে অতিষ্ঠ জনজীবনে অবশেষে বৈশাখ মাসে রাজধানীতে আসলো স্বস্তির বৃষ্টি।